Egense har sparket december i gang med julemarked, hvor hele overskuddet går til den lokale friskole.

Der var alt fra juletræer til hjemmestrikkede sokker på hylderne, da landsbyen Egense 1. december havde gang i deres julemarked. Landsbyen, der blev kåret til årets landsby i Østhimmerland i 2017, havde i år 27 stande til deres julemarked. Overskuddet fra de mange boder går til den lokale friskole. - Det er de rigtigt glade for. De har også selv haft en bod herinde, men den blev udsolgt i går efter to timer, fortæller Birgit Jensen, der er en af initiativtagerne bag julemarkedet. Selvom der var godt gang i friskolens egen bod, så gik det mere stille for sig hos nogle af de andre handlende. Er det godt at have en bod her? - Nej, det er lidt polske forhold, man arbejder hele dagen for 60 kroner, men det går jo til et godt formål, fortæller Kim Madsen. Det lille lokale julemarked er også oppe mod nogle store aktører på markedet. Inde i Aalborg og på Voergaard Slot bliver der holdt julemarkeder hvert år, der tiltrækker hundredevis af mennesker. - Vores er lige så hyggeligt. Jeg har været både på Voergaard og inde i Aalborg, og det her ude er totalt lige så hyggeligt, fortæller Birgit Jensen.